Twee glo doodgeskiet ná pa voor kinders vermoor wordDie toneel in KwaMashu waar twee verdagtes na bewering doodgeskiet is (1 Junie 2018). Foto: Twitter via @Abramjee Polisiebeamptes is steeds op die toneel waar twee verdagtes, wat vermoedelik ŉ motoris tydens ŉ mislukte kaping doodgeskiet het, geskiet is. Volgens inligting op sosiale media het ŉ skietery vanoggend tussen KwaZulu-Natalse polisiebeamptes en verdagtes by die KwaMashu Hostel, noord van Durban, ontstaan. Daar word beweer dat twee verdagtes tydens die skietgeveg doodgeskiet is, terwyl ŉ derde verdagte ontsnap het. Kapt. Nqobile Gwala, woordvoerder van die polisie, kon nie onmiddellik hierdie inligting bevestig nie en het gesê polisiebeamptes is steeds op die toneel besig. Daar word verneem dat die twee verdagtes wat glo doodgeskiet is, vermoedelik betrokke was by ŉ mislukte kaping Donderdag in Avoca waartydens ŉ man ten aanskoue van sy kinders doodgeskiet is. Kelly Chetty, wat tydens ŉ mislukte kaping doodgeskiet is, en sy vrou. Foto: Twitter via @Abramjee Volgens Gwala het die man omstreeks 15:40 in sy motor langs die pad van Mhlanganeweg in Avoca gesit omdat hy groente wou koop. Vier gewapende rowers in ŉ silwer Toyota Yaris het op die toneel stilgehou en hom oorrompel. “Hulle het die sleutels van sy motor geëis, maar hy het geweier. Hulle het hom daarna in die bolyf geskiet. Hy is op die toneel deur paramedici dood verklaar,” het Gwala gesê. Die boosdoeners het van die toneel gevlug sonder om die man se motor te kaap. Die toneel in KwaMashu waar twee verdagtes na bewering doodgeskiet is (1 Junie 2018). Foto: Twitter via @Abramjee Volgens ŉ verklaring deur Crisis Medical, wie se paramedici op die toneel was, was die man se dogter en seun saam met hom in die voertuig toe die voorval gebeur het. “Die kinders is nie tydens die beproewing beseer nie, maar is erg getraumatiseerd,” lui die verklaring. Yusuf Abramjee, ŉ teenmisdaad-aktivis, het die oorledene as Kelly Chetty geïdentifiseer. Gwala het ŉ beroep op lede van die publiek gedoen om nie weerstand te bied wanneer hulle aangeval word of in ŉ rusie met kapers betrokke te raak nie. Sake van moord en poging tot kaping word ondersoek.